Lars Barfoed (KF), 2012-03-20:
I virkeligheden er det en mærkelig sag, vi diskuterer her i dag, og det er også mærkelige svar, vi har fået fra regeringen.
For baggrunden for den diskussion, vi har haft, er jo regeringens planer om sammen med Enhedslisten og Dansk Folkeparti at tage en milliard fra bilisterne, som i forvejen er de bilister i verden, der er højst beskattede, og så fordele den til dels takstnedsættelser, dels investeringer i kapaciteten i den kollektive trafik ud over hele landet.
Men hvad var egentlig baggrunden for det her?
Det var, at regeringen ville lave en betalingsring.
Man ville simpelt hen sørge for, at familien med mor og far, som har brug for at køre frem og tilbage til København hver dag, skulle betale mindst 11.000 kr. mere pr. år pr. person for at passe deres arbejde og hente deres børn, hvor de nødvendigvis skulle bruge deres bil.
Eller håndværksmesteren, som måske endda havde flere biler, og som skulle passe alle mulige forskellige håndværksopgaver rundtomkring i hovedstaden og derfor ligge og køre frem og tilbage, skulle betale tusindvis af kroner ekstra, fordi regeringen ville lave en betalingsring for at begrænse trængslen.
Det var helt tydeligt, at Socialistisk Folkeparti var meget glad for den idé.
Det var også dem, der har opfundet den.
Men Socialdemokratiet forsvarede den jo også bravt.
Lige til det sidste var man stærk tilhænger af det.
Det samme var Det Radikale Venstre, og Enhedslisten selvfølgelig.
Man var bukket under for presset, selv om man godt kunne lide ringen, og selv om man gerne ville presse familierne, håndværksmestrene og andre til at betale mere for at køre rundt i hovedstaden.
Man måtte forstå, at det var en løsning på det, der hele tiden havde været problemet, nemlig trængselsproblemerne i hovedstaden.
Og hvad åbenbarede sig så?
Ja, der kom så den her løsning, som overhovedet ikke har noget som helst med trængselsproblemerne i hovedstaden at gøre.
Regeringen har intet konkret bud på at løse trængselsproblemer i hovedstaden andet end en kommission.
Vi har jo i dag har fået forskellige spøjse betragtninger om, hvad kommissionen skal beskæftige sig med.
Hr. Kim Christiansen forsikrer, at den i hvert fald ikke skal foreslå en betalingsring, mens vi fra anden side får at vide, at den sikkert skal se på, om man kan lave en eller anden form for betaling for bilisterne, altså roadpricing eller sådan noget.
Andre har sagt, at den her kommission, man har nedsat, skal ud i landet og søge opbakning til at løse trængselsproblemerne i hovedstaden.
Der er kommet alle mulige mærkelige forklaringer.
Det korte af det lange er, at der ingen konkrete bud er.
Forespørgslen går jo ud på, at regeringen skal redegøre for planerne for finansieringen af nedsættelsen af priserne og for nedsættelsen af priserne i den kollektive trafik.
Finansieringen, ja, det har vi fået at vide.
Man kan altid finde pengene.
Altså, der er aldrig nogen problemer i en socialdemokratisk ledet regering, slet ikke når man har folkesocialister med om bord, med at øge skatter og finde penge til nye udgiftskrævende forslag.
Men hvordan pengene skal bruges, aner man ikke.
Man siger, at man har lavet en aftale.
Nogle siger endda, at det er en visionær plan.
Men der er endnu ingen konkrete bud på, hvordan de takster skal nedsættes.
Det eneste, vi kan finde ud af, er åbenbart, at de i hvert fald ikke skal bruges specifikt til hovedstadens trængselsproblemer, som jo ellers var det, der var grundlaget for det hele.
Der er heller ikke nogen bud på, hvad det er for noget materiel, man skal købe.
Jeg er sikker på, at man nok skal få brugt den milliard, for socialdemokrater og folkesocialister er altid gode til at bruge penge.
Der er jo brug for at anskaffe mere materiel – det kan vi alle sammen blive enige om – men man har ingen bud på det.
Det her med at sænke prisen på den kollektive trafik bl.a. mellem landsdelene, hvad hjælper det i grunden på noget som helst?
Intet som helst belæg er der for det.
Det her vil vise sig at være spild af skatteborgernes penge, spild af bilisternes penge, de bilister, som nu skal betale 1 mia. kr. mere om året til et projekt, som intet som helst trængselsproblem løser.
Jeg synes, det er pinligt for regeringen, at man ingen planer har, og det er helt sikkert, at man ikke får løst de problemer, som man egentlig havde sat sig for at løse.
Man spilder kun pengene.
I Det Konservative Folkeparti har vi haft – og har stadig væk – helt anderledes konkrete planer for, hvordan vi kan gøre noget ved trængselsproblemerne i hovedstaden.
Vi har under VK-regeringen gennemført en række vigtige vejinvesteringer, som alle kan konstatere er i fuld gang med at blive gennemført.
Vi har fundet finansiering til motorvejsbyggerier mod Frederikssund, mod Helsingør og mod Køge og til en Motorring 4, og vi har etableret en række nye projekter, der går ud på at forbedre den kollektive trafik omkring hovedstaden, Metro Cityring, ny jernbane til Roskilde osv. Så vi har gjort noget for at styrke den kollektive trafik og løse trængselsproblemer, og det vil vise sig i de kommende år, når de investeringer bliver gennemført, at det rent faktisk løser en del af problemerne.